Gemeenskap blus self brand by substasieDie brand by Balfour substasie. (Foto: VF Plus) ŉ Brand by die hoof-kragsubstasie in Balfour moes Donderdagoggend deur die gemeenskap en VF Plus-lede geblus word, aangesien die plaaslike brandweer nie ŉ voertuig beskikbaar gehad het nie. Volgens Carel Pienaar, VF Plus-raadslid in die gebied, was die VF Plus Donderdag eerste op die toneel en het die Dipaleseng-brandweer ontbied, maar daar was geen voertuig beskikbaar om uit te stuur na die toneel nie. Brandweerpersoneel wat aan diens was, was glo ook nie bereid om sonder voertuie te help nie. “Lede van die gemeenskap moes toe noodgedwonge self inspring om te keer dat die substasie heeltemal vernietig word in die brand,” het Pienaar gesê. Balfour is nietemin sonder krag gelaat en dis onseker wanneer dit herstel sal word. Volgens die VF Plus is die brandweervoertuie wat die drie dorpe Balfour, Greylingstad en Grootvlei in die Dipaleseng- plaaslike munisipaliteit moet bedien, al vir sowat drie jaar buite werking. Die VF Plus het voorheen die brandweerkwessie onder die munisipaliteit se aandag gebring en gewaarsku dat die wanfunksionele brandweerdiens onaanvaarbaar is en tot onnodige lewens- en eiendomsverliese kan lei. Die VF Plus het ook ŉ skrywe gerig aan Mpumalanga se waarnemende LUR vir samewerkende regering en tradisionele sake (Cogta), Busisiwe Shiba, om die aangeleentheid te ondersoek en toe te sien dat die brandweerstasie in volle werking is om inwoners te beskerm.